Stigende smitte i Hjørring Kommune førte i fredags til, at kommunen valgte at aflyse en stor frivillighedsfest. Det skete på grund af et usædvanlig højt smittetryk blandt borgere over 50 år. Ifølge TV2 Nords oplysninger er hovedparten af borgerne i den aldersgruppe i Hjørring Kommune vaccineret, men hvor mange af de smittede, som er vaccineret, er uvist. Det har ikke været muligt at få oplysningen hos Styrelsen for Patientsikkerhed. Selvom der mandag kun er fem nysmittede i Hjørring Kommune, har kommunen fortsat Nordjyllands højeste incidenstal, som gøres op i antal smittede de seneste syv dage pr. 100.000. indbyggere. Incidenstallet i Hjørring Kommune er på 87,8, svarende til der de seneste 7 dage har været 56 smittetilfælde. Også stigning i Frederikshavn Også i nabokommunen Frederikshavn er smittetallet gået op. Her har der især i weekenden været flere nysmittede end normalt med ti nysmittede lørdag og syv søndag, og antallet af smittede over de seneste syv dage i Frederikshavn Kommune er steget fra 39 i går til 40 i dag. Uanset om man er vaccineret eller ej, er der derfor ekstra god grund til at huske de velkendte gode råd med at vaske hænder eller bruge håndsprit samt at holde afstand og at blive testet og blive hjemme, hvis man oplever symptomer på covid-19.

Referat:
For tredje dag i træk er der kun fem nysmittede med covid-19 i Hjørring Kommune. Dermed håber man nu, at smitteudbruddet fra i fredags med 26 nysmittede er inddæmmet.